ཤར་ཕྱོགས་ཟ་ཧོར་རྒྱལ་པོའི་སྲས་སུ་བལྟམས།།ཕྱི་ནང་རིག་པའི་གནས་རྣམས་ཀུན་ལ་མཁས།།བསླབ་གསུམ་རྣམ་དག་གནས་བརྟན་འདུལ་བ་འཛིན།།རྩ་བའི་སྡེ་བཞི་གྱེས་པ་བཅོ་བརྒྱད་ཀྱི།།ལུགས་རྣམས་སོ་སོར་མ་འདྲེས་ཐུགས་ཆུད་པས།།ཀུན་གྱིས་བཀུར་ཅིང་ཁྱོད་གསུམ་ཚད་མར་ལེན།།རྣམ་གནོན་ངང་ཚུལ་ལ་སོགས་མ་ག་དྷཱའི།།གཙུག་ལག་གནས་ཆེན་ཀུན་གྱི་བདག་པོ་མཛད།།ཡིད་དམ་དཔག་ཏུ་མེད་པའི་ཞལ་གཟིགས་ཤིང་།།སྡེ་སྣོད་རྒྱུད་སྡེའི་ཆོས་ལ་མི་མཁྱེན་མེད།།གསེར་གླིང་ཞལ་གྱི་བུམ་བཟང་ལས་འོངས་པའི།།བྱང་ཆུབ་སེམས་ཀྱི་བདུད་རྩི་རྫོགས་པར་གསོལ།།སྒྲུབ་དང་སུན་འབྱིན་རིགས་པའི་ང་རོ་ཡིས།།རྒོལ་བ་ངན་པའི་གླང་ཆེན་མྱོས་མཛད་ཅིང་།།སྐལ་བར་ལྡན་རྣམས་རང་རང་བསམ་པ་དང་།།མཐུན་པར་དམ་པའི་ཆོས་ཀྱིས་ཚིམ་པར་མཛད།།བསྐལ་བ་བཟང་པོའི་བྱང་ཆུབ་སེམས་དཔའ་ཞེས།།ཇོ་མོས་ལུང་བསྟན་ཇོ་བོ་ནཱ་རོ་བས།།བསྟན་པའི་བདག་པོ་ཉིད་དུ་མངའ་གསོལ་བ།།དེ་ནི་དཔལ་ལྡན་མར་མེ་མཛད་དཔལ་ལོ།།ཞེས་པ་ལྟར་རོ།།